
                                                                                                                                  Άλιμος, 18-10-2026
ΕΝΑΜΙΣΗ ΜΗΝΑ ΜΕΤΑ ΤΗΝ ΕΝΑΡΞΗ ΤΗΣ ΣΧΟΛΙΚΗΣ ΧΡΟΝΙΑΣ, ΟΙ ΜΑΘΗΤΕΣ ΤΟΥ 2ου ΕΚ Δ΄ ΑΘΗΝΑΣ (ΑΡΓΥΡΟΥΠΟΛΗΣ) ΕΞΑΚΟΛΟΥΘΟΥΝ ΝΑ ΣΤΕΡΟΥΝΤΑΙ ΤΑ ΕΡΓΑΣΤΗΡΙΑΚΑ ΤΟΥΣ ΜΑΘΗΜΑΤΑ!

ΝΑ ΔΟΘΕΙ ΑΜΕΣΑ ΛΥΣΗ ΣΤΑ ΠΡΟΒΛΗΜΑΤΑ ΛΕΙΤΟΥΡΓΙΑΣ ΤΟΥ ΕΚ!
ΝΑ ΑΝΕΓΕΡΘΕΙ ΕΠΙΤΕΛΟΥΣ ΝΕΟ, ΣΥΓΧΡΟΝΟ ΣΧΟΛΙΚΟ ΣΥΓΚΡΟΤΗΜΑ ΓΙΑ ΤΗΝ ΕΠΑΓΓΕΛΜΑΤΙΚΗ ΕΚΠΑΙΔΕΥΣΗ ΣΤΗΝ ΑΡΓΥΡΟΥΠΟΛΗ!
Την Πέμπτη 15 Οκτωβρίου πραγματοποιήθηκε σύσκεψη στο γραφείο του Περιφερειακού Διευθυντή Εκπαίδευσης Αττικής, με τη συμμετοχή εκπροσώπων του Δ.Σ. της ΕΛΜΕ Νότιας Αθήνας, της Διεύθυνσης Δευτεροβάθμιας Εκπαίδευσης Δ΄ Αθήνας, διευθυντών, υποδιευθυντών και υπευθύνων τομέων του 2ου Εργαστηριακού Κέντρου και των ΕΠΑΛ Αργυρούπολης και Ελληνικού, αρμόδιων Συμβούλων Εκπαίδευσης καθώς και γονέων μαθητών του ΕΚ.

Αντικείμενο της σύσκεψης ήταν η απαράδεκτη κατάσταση που έχει διαμορφωθεί στη λειτουργία του 2ου ΕΚ Δ΄ Αθήνας (Αργυρούπολης) μετά την έξωσή του από το κτίριο της οδού Αργυρουπόλεως και τη μεταφορά των εργαστηρίων του σε τέσσερα διαφορετικά κτίρια.

Έχουν περάσει ήδη πολλές εβδομάδες από την έναρξη της σχολικής χρονιάς και οι μαθητές της Επαγγελματικής Εκπαίδευσης σε Αργυρούπολη και Ελληνικό εξακολουθούν να μη διδάσκονται κανονικά τα εργαστηριακά τους μαθήματα! Ορισμένα εργαστήρια δεν έχουν λειτουργήσει ούτε μία ώρα, ενώ άλλα λειτουργούν με σοβαρές ελλείψεις και προβλήματα ασφάλειας.

Η ΕΛΜΕ Νότιας Αθήνας έχει αναδείξει επανειλημμένα το πρόβλημα. Ήδη από το καλοκαίρι, σε συνάντησή μας με τη νέα Διευθύντρια Δευτεροβάθμιας Εκπαίδευσης Δ΄ Αθήνας, είχαμε επισημάνει ότι η επιλεγμένη λύση της μεταστέγασης όχι μόνο δεν αντιμετωπίζει ουσιαστικά το στεγαστικό πρόβλημα του ΕΚ, αλλά δημιουργεί νέα σοβαρά προβλήματα στη λειτουργία του. Δυστυχώς, οι εξελίξεις μάς επιβεβαίωσαν.

Στις 18 Σεπτεμβρίου πραγματοποιήσαμε μαζική κινητοποίηση στο Δημαρχείο Ελληνικού–Αργυρούπολης, με τη συμμετοχή εκπαιδευτικών και γονέων, και θέσαμε τις ευθύνες της δημοτικής αρχής. Οι εκπρόσωποί της επιχείρησαν να αποποιηθούν τις ευθύνες τους, υποστηρίζοντας ότι είχαν μόνο εποπτικό ρόλο στη μεταστέγαση των εργαστηρίων. Μάλιστα, δεν παρέλειψαν, κατά την προσφιλή πρακτική της συγκεκριμένης δημοτικής αρχής, να αφήσουν αιχμές σε βάρος των εκπαιδευτικών για την κατάσταση του ΕΚ. 

Στη σύσκεψη της 15ης Οκτωβρίου επαναφέραμε με συγκεκριμένα στοιχεία τα σοβαρά προβλήματα που εξακολουθούν να παραμένουν άλυτα.

1. Η μεταφορά του εργαστηρίου Μηχανολογίας στον Άγιο Δημήτριο είναι απαράδεκτη.
Πρόκειται για το μεγαλύτερο και πολυπληθέστερο εργαστήριο του 2ου ΕΚ Αργυρούπολης. Οι μαθητές υποχρεώνονται να μετακινούνται με ατομική τους ευθύνη σε μεγάλη απόσταση από το σχολείο τους, χωρίς να έχει εξασφαλιστεί οργανωμένη, δωρεάν και ασφαλής μεταφορά από και προς το Εργαστηριακό Κέντρο του Αγίου Δημητρίου.

Το πρόβλημα, όμως, δεν περιορίζεται στις μετακινήσεις. Η απομάκρυνση του μεγαλύτερου εργαστηρίου από το ΕΚ Αργυρούπολης δημιουργεί σοβαρό κίνδυνο να αποτελέσει το πρώτο βήμα για τη σταδιακή αποδυνάμωση, συγχώνευση ή και κατάργησή του. Η ΕΛΜΕ δεν πρόκειται να αποδεχτεί μια τέτοια εξέλιξη.

Επιπλέον, ένα μεγάλο μέρος του εργαστηριακού εξοπλισμού της Μηχανολογίας, κυρίως βαρέα μηχανήματα που μέχρι την προηγούμενη σχολική χρονιά χρησιμοποιούνταν σε ειδικά διαμορφωμένο χώρο του κτιρίου της οδού Αργυρουπόλεως, έχει εγκαταλειφθεί στο κτίριο από το οποίο έγινε η έξωση, χωρίς να έχει εξασφαλιστεί η μεταφορά, η φύλαξη και η αξιοποίησή του.
Δήμος, διοίκηση της Εκπαίδευσης και Υπουργείο Παιδείας φαίνεται ότι δεν έχουν κανένα ουσιαστικό σχέδιο για την τύχη αυτού του εξοπλισμού. Υπάρχει σοβαρός κίνδυνος πολύτιμα μηχανήματα να καταλήξουν στα σκουπίδια, αντί να αξιοποιηθούν για την εργαστηριακή εκπαίδευση των μαθητών.

Πρόκειται για δημόσια περιουσία, πληρωμένη από τον μόχθο και τη φορολογία του ελληνικού λαού! Δεν μπορεί να αντιμετωπίζεται ως άχρηστο υλικό, να εγκαταλείπεται ή να απαξιώνεται επειδή οι αρμόδιοι δεν έχουν φροντίσει να εξασφαλίσουν κατάλληλους χώρους για τη λειτουργία των εργαστηρίων.
Απαιτούμε να ληφθούν άμεσα όλα τα απαραίτητα μέτρα για την προστασία, τη μεταφορά και την πλήρη αξιοποίηση του εξοπλισμού αυτού. Καμία απώλεια, καμία καταστροφή δημόσιας σχολικής περιουσίας!

2. Το εργαστήριο Φυσικού Αερίου παραμένει εκτός λειτουργίας!
Για τη μεταστέγασή του επιλέχθηκε αίθουσα του ΕΠΑΛ Ελληνικού στην οποία δεν χωρά ούτε ο απαιτούμενος εργαστηριακός εξοπλισμός! Τα μηχανήματα και τα υλικά βρίσκονται στοιβαγμένα στους διαδρόμους του σχολείου, ενώ οι μαθητές δεν έχουν πραγματοποιήσει ούτε μία ώρα εργαστηριακού μαθήματος.

Πρόκειται για χαρακτηριστικό παράδειγμα της προχειρότητας με την οποία αντιμετωπίστηκε η μεταστέγαση, χωρίς να εξασφαλιστούν οι στοιχειώδεις προϋποθέσεις λειτουργίας και ασφάλειας.

Στην ίδια σύσκεψη αναδείχθηκε και ένα ακόμη σοβαρό ζήτημα: στο ΕΠΑΛ Ελληνικού λειτουργεί Τομέας Γεωπονίας χωρίς να διαθέτει εργαστήριο! Είναι πραγματικά προκλητικό να μιλά το Υπουργείο Παιδείας για αναβάθμιση της Επαγγελματικής Εκπαίδευσης, όταν δεν εξασφαλίζει ούτε τις στοιχειώδεις προϋποθέσεις για τη διεξαγωγή των μαθημάτων.

3. Το εναπομείναν κτίριο του ΕΚ στην οδό Δαβάκη είναι ακατάλληλο για εκπαιδευτική χρήση.
Πρόκειται για κτίριο που, όπως προκύπτει από ντοκουμέντα, δεν διαθέτει άδεια λειτουργίας εκπαιδευτηρίου, αλλά άδεια πολυκατοικίας με πυλωτή.

Πριν ακόμη από τον φετινό αγιασμό, εκπρόσωπος του σωματείου επισκέφθηκε το ΕΚ και διαπίστωσε ότι οι χώροι του δεν ήταν σε κατάσταση να υποδεχθούν μαθητές. Έκτοτε έγιναν αρκετές βελτιώσεις, που επέτρεψαν τη μερική λειτουργία εργαστηρίων.

Οι βελτιώσεις αυτές, όμως, έγιναν χάρη στην προσωπική εργασία των ίδιων των εκπαιδευτικών, με την εθελοντική βοήθεια και των μαθητών τους, χωρίς ουσιαστική συνδρομή από τον Δήμο ή τη διοίκηση της Εκπαίδευσης, το υπουργείο!
Είναι απαράδεκτο να μετατρέπονται οι εκπαιδευτικοί σε τεχνικά συνεργεία, να καλούνται να αποκαταστήσουν με προσωπική εργασία τις ελλείψεις των σχολικών υποδομών και να αναλαμβάνουν ευθύνες που δεν τους αναλογούν. Ποιος θα αναλάμβανε την ευθύνη σε περίπτωση (εργατικού) ατυχήματος εκπαιδευτικού ή μαθητή;

Ιδιαίτερη ανησυχία προκαλούν επίσης οι καταγγελίες συναδέλφων για σοβαρά προβλήματα ασφάλειας σε εργαστήρια Ηλεκτρολογίας, σχετικά με τις γειώσεις. Απαιτούμε να πραγματοποιηθούν άμεσα όλοι οι απαραίτητοι έλεγχοι και να εξασφαλιστούν οι προβλεπόμενες συνθήκες ασφαλούς λειτουργίας.

Στη σύσκεψη θέσαμε ακόμη το ζήτημα της μη υλοποίησης της υπουργικής απόφασης για τη μεταστέγαση του 2ου ΚΕΔΑΣΥ Δ΄ Αθήνας από το ΕΠΑΛ Αλίμου στο κτίριο του Κέντρου Περιβαλλοντικής Εκπαίδευσης Αργυρούπολης. Η σημερινή συστέγαση των δύο δομών δημιουργεί σοβαρές δυσλειτουργίες και ζητήματα ασφάλειας για μαθητές, γονείς και εκπαιδευτικούς. Απαιτήσαμε την άμεση υλοποίηση της απόφασης.

Παράλληλα, υποστηρίξαμε ότι, μπροστά στο σημερινό αδιέξοδο, μπορεί να δοθεί μια άμεση, προσωρινή λύση με την τοποθέτηση κατάλληλων προκατασκευασμένων αιθουσών στον αύλειο χώρο του ΕΠΑΛ Αργυρούπολης, ώστε να λειτουργήσουν τα εργαστήρια που σήμερα παραμένουν κλειστά ή έχουν μεταφερθεί στον Άγιο Δημήτριο. Πρόκειται για πρόταση που έχει διατυπωθεί και από τους ίδιους τους εκπαιδευτικούς και τις διευθύνσεις των πληττόμενων σχολικών μονάδων.

Ο Περιφερειακός Διευθυντής Εκπαίδευσης ζήτησε από τη Διευθύντρια Δευτεροβάθμιας Εκπαίδευσης Δ΄ Αθήνας να επικοινωνήσει άμεσα με τη δημοτική αρχή, προκειμένου να εξεταστεί η προώθηση των προτάσεων που κατατέθηκαν.

Ωστόσο, καμία συγκεκριμένη λύση δεν εξασφαλίστηκε στη σύσκεψη. 

Αυτή ακριβώς είναι η ουσία του προβλήματος. Οι αρμόδιοι παραπέμπουν ο ένας στον άλλον τις ευθύνες, ενώ οι εκπαιδευτικοί και οι μαθητές καλούνται να αντιμετωπίσουν μόνοι τους μια κατάσταση που δεν δημιούργησαν.

Το στεγαστικό πρόβλημα της Επαγγελματικής Εκπαίδευσης στην Αργυρούπολη δεν είναι ούτε καινούργιο ούτε αναπόφευκτο.
Εδώ και δεκαετίες η εκπαιδευτική κοινότητα διεκδικεί την ανέγερση νέου, σύγχρονου σχολικού συγκροτήματος. Ήδη από το 2004 υπάρχει χαρακτηρισμένο οικόπεδο για την ανέγερση σχολικής μονάδας επαγγελματικής εκπαίδευσης. Κι όμως, είκοσι δύο χρόνια αργότερα, οι μαθητές εξακολουθούν να στοιβάζονται σε ακατάλληλες εγκαταστάσεις ή να στερούνται ολοκληρωτικά τα εργαστηριακά τους μαθήματα.

Οι ευθύνες όλων των κυβερνήσεων διαχρονικά, της σημερινής κυβέρνησης και των δημοτικών αρχών είναι τεράστιες.
Η σημερινή κατάσταση είναι αποτέλεσμα της πολιτικής που αντιμετωπίζει τις μορφωτικές ανάγκες των παιδιών μας ως κόστος. Την ίδια ώρα που δισεκατομμύρια ευρώ κατευθύνονται στη στήριξη των επιχειρηματικών ομίλων, στην ενίσχυση της ανταγωνιστικότητας και της κερδοφορίας τους, στην πολεμική οικονομία και στην πολεμική εμπλοκή της χώρας, για τις ανάγκες της δημόσιας εκπαίδευσης και των παιδιών των λαϊκών οικογενειών δεν εξασφαλίζονται ούτε τα στοιχειώδη.

Δεν πρόκειται για έλλειψη δυνατοτήτων, αλλά για ζήτημα πολιτικών προτεραιοτήτων.

Δεν ανεχόμαστε άλλο αυτή την κατάσταση! Δεν μπορεί η Επαγγελματική Εκπαίδευση να λειτουργεί σε κτίρια ακατάλληλα, χωρίς σύγχρονα εργαστήρια, χωρίς τις απαραίτητες συνθήκες ασφάλειας. Δεν μπορεί οι μαθητές να χάνουν πολύτιμες διδακτικές ώρες και οι εκπαιδευτικοί να προσπαθούν με προσωπικές θυσίες να καλύψουν τις ευθύνες του κράτους.

ΑΠΑΙΤΟΥΜΕ:
· Να δοθεί άμεσα λύση ώστε να λειτουργήσουν πλήρως και με ασφάλεια όλα τα εργαστήρια του 2ου ΕΚ Αργυρούπολης.

· Να εξασφαλιστούν κατάλληλοι χώροι και όλος ο απαραίτητος εξοπλισμός, με ευθύνη του κράτους και των αρμόδιων φορέων. Να εξεταστεί άμεσα η λύση των κατάλληλων προκατασκευασμένων αιθουσών στο ΕΠΑΛ Αργυρούπολης.

· Να προστατευτεί, να μεταφερθεί και να αξιοποιηθεί πλήρως ο εργαστηριακός εξοπλισμός της Μηχανολογίας που παραμένει στο κτίριο της οδού Αργυρουπόλεως. Καμία απώλεια δημόσιας περιουσίας.

· Να σταματήσει η απαράδεκτη μετακίνηση των μαθητών του Τομέα Μηχανολογίας στον Άγιο Δημήτριο και να εξασφαλιστεί η λειτουργία του εργαστηρίου στην Αργυρούπολη. Μέχρι τότε να εξασφαλιστεί δωρεάν, οργανωμένη και ασφαλής μεταφορά όλων των μαθητών.

· Να γίνουν άμεσα όλοι οι αναγκαίοι έλεγχοι και παρεμβάσεις για την ασφάλεια των εργαστηριακών εγκαταστάσεων.

· Να υλοποιηθεί χωρίς άλλη καθυστέρηση η απόφαση μεταστέγασης του 2ου ΚΕΔΑΣΥ Δ΄ Αθήνας.

· Καμία συγχώνευση ή κατάργηση του Εργαστηριακού Κέντρου

	Για το Δ.Σ. της ΕΛΜΕ

	Η ΠΡΟΕΔΡΟΣ

ΒΙΚΥ ΜΙΧΑΛΟΠΟΥΛΟΥ

